Številka: 110-54/2015/3

Datum: 10. 4. 2015

Zadeva: Zaprosilo za mnenje glede izvajanja 51. člena ZIPRS1415 - odgovor

Spoštovani!

Ministrstvo za javno upravo ste v e-dopisu dne 7. 4. 2015 zaprosili za mnenje v zvezi z izvajanjem 51. člena Zakona o izvrševanju proračunov Republike Slovenije za leti 2014 in 2015 (Uradni list RS, št. [101/13](http://www.uradni-list.si/1/objava.jsp?urlurid=20133675), [9/14](http://www.uradni-list.si/1/objava.jsp?urlurid=2014220) - ZRTVS-1A, [25/14](http://www.uradni-list.si/1/objava.jsp?urlurid=2014960) - ZSDH-1, [38/14](http://www.uradni-list.si/1/objava.jsp?urlurid=20141522) in 95/14; v nadaljevanju: ZIPRS1415). Glede na to, da veliko javnih zavodov iz vaše pristojnosti za pomoč pri izvajanju nalog najema študente, vas zanima ali bo zahteva po zmanjšanju sredstev za financiranje funkcij in nalog, oddanim zunanjim izvajalcem za 1 % izpolnjena, če znižajo sredstva, ki jih javni zavod nameni za študentsko delo.

Kot že sami ugotavljate spremenjen prvi odstavek 51. člena glede zmanjševanja števila zaposlenih v letu 2015, določa »da znižanje števila zaposlenih v obdobju januar 2015 – januar 2016 ni potrebno pri tistih posrednih uporabnikih proračuna v nadaljevanju: PUP), ki strošek poslovanja v letu 2015 znižajo na način, da porabo sredstev za financiranje funkcij in nalog, ki so v njihovi pristojnosti, in so bila v preteklem letu oddana zunanjim izvajalcem, zmanjšajo vsaj za vrednost stroškov dela 1 % zaposlenih«, vendar za izvajanje navedenih zakonskih določb v praksi, v nadaljevanju pojasnjujemo sledeče:

Pri izvajanju prvega odstavka 51. člena ZIPRS1415 bo moral PUP posebno pozornost nameniti transparentnosti podatkov, s katerimi bo dokazoval, da je izpolnil pogoje, da mu števila zaposlenih v letu 2015 ni potrebno zniževati, ker je strošek poslovanja v letu 2015, tj. porabo sredstev za financiranje funkcij in nalog, ki so v njihovi pristojnosti, in so bila v preteklem letu oddana zunanjim izvajalcem, znižal vsaj za vrednost stroškov dela 1 % zaposlenih.

Za izvajanje navedene določbe mora PUP ugotoviti, katere stalne funkcije oziroma naloge iz njegove pristojnosti so v letu 2014 izvajali zunanji izvajalci in bi bilo delo z zunanjimi izvajalci potrebno nadaljevati, ne samo v letu 2015, ampak tudi vnaprej, glede na to, da gre za izvajanje rednih in ne enkratnih nalog, ki sodijo v delovno področje oziroma pristojnost PUP in bi se sicer končale v letu 2015. Pomembno je, da gre za stalne naloge, kjer se delo z zunanjim izvajalcem nadaljuje tudi v letu 2015 in ne za enkratne naloge, ki so bile zaključene v letu 2014.

Pri tem pa ni pomembno na kakšni pravni podlagi je zunanji izvajalec nalogo izvedel, npr.: podjemna pogodba ali v vašem primeru študentsko delo. V praksi to pomeni, da lahko PUP zmanjša strošek poslovanja tako, da strošek za opravljeno študentsko delo preko študentskega servisa zniža in delo, ki ga je prej opravil študent prerazporedi med zaposlene v PUP.

Pri ugotavljanju ali se je poraba sredstev za financiranje funkcij in nalog iz pristojnosti PUP, ki so bile v preteklem letu oddane zunanjim izvajalcem, zmanjšala vsaj za vrednost stroškov dela 1 % zaposlenih, **mora PUP najprej ugotoviti kakšna je skupna vrednost stroškov dela tistih zaposlenih, katerih plače se financirajo iz javnih sredstev** določenih v tretjem odstavku 4. člena Uredbe o načinu priprave kadrovskih načrtov posrednih uporabnikov proračuna in metodologiji spremljanja njihovega izvajanja za leti 2014 in 2015 **(**Uradni list RS, št. 12/14 in [52/14](http://www.uradni-list.si/1/objava.jsp?urlurid=20142340) – v nadaljevanje Uredba) in sicer: državnega proračuna, proračuna občin, ZZZS in ZPIZ in iz drugih javnih sredstev za opravljanje javne službe (npr.: takse, pristojbine, koncesnine, RTV-prispevek). **Ker strošek dela ne predstavljajo samo plače zaposlenih, ki se financirajo iz javnih sredstev, ampak tudi drugi stroški, ki se v finančnih načrtih zagotavljajo v okviru plačnih kontov, je za ugotovitev skupne vrednosti stroškov dela potrebno ugotoviti skupno vrednost sredstev za plače, sredstev za izplačilo drugih izdatkov zaposlenim in znesek prispevkov delodajalca za socialno varnost.**

Konkretno navedeno pomeni: v primeru, da je skupna vrednost stroškov dela v PUP s 500 zaposlenimi, ki se financirajo iz javnih sredstev znašala, npr.: 20.000.000,00 EUR, na letni ravni predstavlja 1 % vrednosti stroška dela 200,000,00 EUR. Če PUP izkaže, da bo v letu 2015 zmanjšal stroške poslovanja na način, da bo za najmanj 200.000,00 EUR zmanjšal stroške, ki jih je v letu 2014 porabil za financiranje funkcij in nalog, ki jih je opravil zunanji izvajalec, mu števila zaposlenih za 1 % ne bo potrebno znižati. Strošek dela predstavljajo vsi stroški, ki se v finančnih načrtih PUP zagotavljajo na plačnih kontih.

Upoštevaje navedeno, bo zahteva po zmanjšanju sredstev za financiranje funkcij in nalog, oddanim zunanjim izvajalcem za 1 %, pri konkretnem PUP iz vaše pristojnosti, ki za pomoč pri izvajanju nalog najemajo študente, izpolnjena, če bodo le-ti znižali sredstva, ki jih namenijo za študentsko delo, seveda ob upoštevanju navedenih zakonskih pojasnil.

S prijaznimi pozdravi,

 Boris KOPRIVNIKAR

 MINISTER

Poslano:

- e-naslovu